Nadnaslov: **Podelitev nagrad za najboljše inovacije Podravja 2014-2015**

Naslov: **Zlati inovatorji Podravja v nacionalni izbor**

Podnaslov: **Štajerska gospodarska zbornica je podelila podravskim inovatorjem 20 diplom in priznanj**

Fala, 11. junij –Štajerska gospodarska zbornica (ŠGZ) je podelila priznanja za najboljše inovacije Podravja 2014-2015. Na letošnji izbor so prijavili 20 inovacij, pri katerih je sodelovalo več kot 70 inovatorjev. Vse prijavljene inovacije je pregledala strokovno komisija v sestavi: predsednik dr. Marjan Leber in člani Bruno Rumež, Ivan Klaneček in dr. Drago Bokal. Podelitev nagrad se je odvijala v prostorih HE Fala oz v njihovem muzeju Fala, podeljenih pa je bilo 5 diplom, 6 bronastih priznanj ter 6 srebrna in 3 zlata priznanja. Nagrajenci, ki so dobili za svoje inovacije zlata priznanja, bo ŠGZ predlagala za nacionalni izbor najboljših inovacij, ki ga organizira Gospodarska zbornica Slovenije.

Za razvoj visokozmogljive linije za pretočno dolžinsko spajanje lesnih elementov srednjih dolžin je zlato priznanje prejelo podjetje Ledinek Engineering d.o.o. (avtorja inovacije sta Gregor Ledinek in Borislav Pišek). Zlato priznanje je prejel tudi medicinsko oblikovan aluminijasti »Extreme outdoor« ležalnik iz naravnega, vodoodbojnega usnja, avtorjev Sabine Zerezghi, Davorina Herge, Kristijana Tomaša in Alberta Korošca, inovacija pa je plod sodelovanja dveh podjetij, in sicer Kreativnega Aluminija d.o.o. in Boxmark Leather d.o.o.. Izjemno zanimiva inovacija je tudi Quadrofoil – energetsko učinkovito plovilo prihodnosti s podvoddnimi krili, avtorjev Simona Pivca, Ermina Kosovela, Klemena Tavčarja, Miloša Velimiroviča in Marjana Rožmana iz podjetja Quadrofoil d.o.o. Vsi trije izdelki so že zbudili interes javnosti doma in v tujini in bodo nedvomno tudi poslovno uspešni.

Izbor za najboljšo inovacijo Podravja, ki ga vsako leto organizira ŠGZ, spodbuja podjetja in samostojne inovatorje k višji stopnji inovacij, razvijanju inovacijske kulture in doseganju vse višje kakovosti ne samo na regionalni, ampak tudi nacionalni ravni. Inovatorji, ki s svojimi inovacijami dobijo diplome in priznanja, so v svojem okolju vse bolj prepoznavni. Z nadaljnjo uvrstitvijo na nacionalni izbor pa dobijo izjemno priložnost predstaviti svoje ideje in inovacije širšemu krogu podjetnikov in drugim javnostim. Prav s tem si utirajo pot pri nadaljnjem razvoju svojih idej in trženju inovacij. V regiji pa je tudi zaradi tovrstnega spodbujanja vse več iskanja inovativnih potencialov in inovatorjev, ki s svojim delom krepijo gospodarstvo in razvoj regije.

*Več informacij: mag. Aleksandra Podgornik, direktorica Štajerske gospodarske zbornice, tel.: 02 220 8700, e-pošta: info@stajerskagz.si*